WAT DOEN Ú HIER OP AARDE? - Afrikanervolksparty
Gepubliseer op 29 Oktober 2017 | Geskryf deur Hannes Ollewagen | | Trefslae: 1027
Met die lees van Génesis 2 word die mens se verantwoordelikheid en rol hier op aarde weer by ons ingeskerp. Dit skets vir ons duidelik dat die mens aan God se gesag onderworpe is om Hom te dien deur oor dit wat Hy geskape het met goeie sorg en getrouheid te heers. Dit laat ons onwillekeurig dink aan koning Dawid ('n befaamde heerser van sy tyd) wat hierdie selfde besef só diep in sy hart gekoester het. "wat is die mens dat U aan hom dink, en die mensekind dat U hom besoek? U het hom 'n weinig minder gemaak as 'n goddelike wese en hom met eer en heerlikheid gekroon. U laat hom heers oor die werke van u hande; U het alles onder sy voete gestel:" (Ps. 8:5-7).
En wat van daardie deel van God se skepping wat vir Hom so uiters kosbaar is – daardie klein kindertjies. U weet dat u as ouer saam met daardie kosbare gawe ook die groot verantwoordelikheid ontvang het om aan daardie kind 'n ordentlike opvoeding te gee. Dit is 'n algemene gesig dat ouers te bly as dat hulle kinders met allerhande nietighede besig is, want dit gee hulle tyd om ongehinderd aan hul eie dinge aandag te gee. En die kennis van God en liefde en vrees vir God, geloofsverantwoordelikheid, verantwoordelikheid teenoor jou naaste is dinge wat agterweë bly.